CELEX: 22013D0026
Language: sk
Date: 2013-02-01 00:00:00
Title: Rozhodnutie Spoločného výboru EHP č. 26/2013 z  1. februára 2013 , ktorým sa mení príloha XX (Životné prostredie) k Dohode o EHP

30.5.2013   
            
            
               SK
            
            
               Úradný vestník Európskej únie
            
            
               L 144/32
            
         ROZHODNUTIE SPOLOČNÉHO VÝBORU EHP
   č. 26/2013
   z 1. februára 2013,
   ktorým sa mení príloha XX (Životné prostredie) k Dohode o EHP
   SPOLOČNÝ VÝBOR EHP,
   so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 98,
   keďže:
   
               (1)
            
            
               Nariadenie Európskeho parlamentu a Rady (ES) č. 1102/2008 z 22. októbra 2008 o zákaze vývozu kovovej ortuti a niektorých zlúčenín a zmesí ortuti a o bezpečnom uskladnení kovovej ortuti (1) sa má začleniť do Dohody o EHP.
            
         
               (2)
            
            
               Nariadenie (ES) č. 1102/2008 sa musí vykladať so zreteľom na skutočnosť, že obchodovanie s tretími krajinami nepatrí do rozsahu pôsobnosti Dohody o EHP a že ustanovenia uvedeného nariadenia zakazujúce vývoz ortuti sa teda neuplatňujú na štáty EZVO. Keďže však ustanovenia týkajúce sa ortuti ako odpadu majú význam pre EHP, budú štáty EZVO spolupracovať s cieľom zaistiť účinnosť zákazu vývozu.
            
         
               (3)
            
            
               Príloha XX k Dohode o EHP by sa preto mala zodpovedajúcim spôsobom zmeniť,
            
         PRIJAL TOTO ROZHODNUTIE:
   Článok 1
   Za bod 22 (smernica Rady 96/59/ES) prílohy XX k Dohode o EHP sa vkladá tento bod:
   
               „22a.
            
            
               
                  32008 R 1102: nariadenie Európskeho parlamentu a Rady (ES) č. 1102/2008 z 22. októbra 2008 o zákaze vývozu kovovej ortuti a niektorých zlúčenín a zmesí ortuti a o bezpečnom uskladnení kovovej ortuti (Ú. v. EÚ L 304, 14.11.2008, s. 75).
               Ustanovenia uvedeného nariadenia sa na účely tejto dohody vykladajú s týmito úpravami:
               
                           a)
                        
                        
                           Článok 1 znie takto:
                           ‚Vývoz kovovej ortuti (Hg, CAS RN 7439-97-6), rumelkovej rudy, chloridu ortutného (Hg2Cl2, CAS RN 10112-91-1), oxidu ortutnatého (HgO, CAS RN 21908-53-2) a zmesí kovovej ortuti s inými látkami vrátane zliatin ortuti s koncentráciou ortuti najmenej 95 hmotnostných percent z EÚ do členských štátov EZVO a naopak, ako aj medzi štátmi EZVO sa povoľuje.
                           Nie sú tým dotknuté prísnejšie dovozné ani vývozné zákazy, ktoré sú platné v niektorom štáte EZVO v čase začlenenia tohto nariadenia do Dohody o EHP.
                           Štáty EZVO prijmú účinné opatrenia s cieľom zaistiť, aby sa ortuť ani zlúčeniny a zmesi ortuti uvedené v prvom pododseku nevyvážali z EÚ do tretej krajiny cez niektorý štát EZVO. To isté sa vzťahuje aj na zmiešavanie kovovej ortuti s inými látkami len na účel vývozu kovovej ortuti z EÚ do tretej krajiny cez niektorý štát EZVO. Uvedené sa nevzťahuje na vývoz zlúčenín uvedených v prvom pododseku na účely výskumu a vývoja, medicínske ani analytické účely.‘
                        
                     
                           b)
                        
                        
                           Článok 9 sa nevzťahuje na štáty EZVO.“
                        
                     
         Článok 2
   Znenie nariadenia (ES) č. 1102/2008 v islandskom a nórskom jazyku, ktoré sa uverejní v dodatku EHP k Úradnému vestníku Európskej únie, je autentické.
   Článok 3
   Toto rozhodnutie nadobúda účinnosť 2. februára 2013 pod podmienkou, že boli doručené všetky oznámenia podľa článku 103 ods. 1 Dohody o EHP (2).
   Článok 4
   Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.
   
      V Bruseli 1. februára 2013
      
         
            Za Spoločný výbor EHP
         
         
            predseda
         
         Gianluca GRIPPA
      
   
   
      (1)  Ú. v. EÚ L 304, 14.11.2008, s. 75.
   
      (2)  Ústavné požiadavky neboli oznámené.